དེ་ཡང་རྒྱལ་ཁབ་༡༩༢ཀྱིས་མཉམ་སྦྲེལ་ཐོག་བཙུགས་པའི་རྒྱལ་སྤྱིའི་སྐོར་སྲུང་ལྷན་ཁང་གི་ལྟེ་གནས་ནི་ཧྥ་རན་སིའི་གྲོང་ཁྱེར་ལཱེ་ཨོང་ལ་གནས་ཡོད་པ་དང་།ལྷན་ཁང་དེའི་འགོ་འཛིན་ནི་རྒྱལ་སྤྱིའི་ཚོགས་ཆེན་སྐབས་འོས་ཤོག་གི་ལམ་ནས་འདེམས་སྒྲུག་བྱེད་ཀྱི་ཡོད་པ་དང་།འགོ་འཛིན་གྱི་ལས་ཡུན་ཡང་ལོ་བཞི་ཡིན།སྔ་ལོ་༢༠༡༦ཟླ་བཅུ་གཅིག་པའི་ནང་རྒྱ་ནག་གི་སྐོར་སྲུང་བའི་སྐུ་ཚབ་སྐུ་ཞབས་མཱིང་ཧོང་ཝེ་ལྷན་ཁང་དེའི་འགན་འཛིན་ལ་འདེམས་ཐོན་བྱུང་ཡོད་པ་དང།ཁོང་ནི་ལྷན་ཁང་དེའི་འགོ་འཛིན་ལ་འདེམས་ཐོན་བྱུང་བའི་རྒྱ་མི་མི་རིགས་ཐོག་མ་དེ་ཆགས་ཡོད་སྟབས།གནད་དོན་དེའི་ཐད་རྒྱལ་སྤྱིའི་ནང་གླེང་སློང་དང་ལྟ་ཚུལ་མི་མཐུན་པ་མང་པོ་ཞིག་བྱུང་ཡོད་པ་རེད།སྲིད་དོན་ཉམས་ཞིབ་པ་མང་པོ་ཞིག་གིས་རྒྱ་ནག་ནི་འགྲོ་མིའི་ཐོབ་ཐང་ལ་བརྩི་མཐོང་སྤུ་ཙམ་མེད་པ་མ་ཟད།དེ་རྡོག་རོལ་ལ་གཏོང་མཁན་གྱི་རྒྱལ་ཁབ་ཞིག་ཡིན་པར་བརྟེན་རྒྱལ་སྤྱིའི་སྐོར་སྲུང་ལྷན་ཁང་ལྟ་བུའི་གལ་གནད་ཆེ་བའི་ལྷན་ཁང་ཞིག་གི་འགོ་འཛིན་ལ་རྒྱ་མི་ཞིག་སླེབས་པ་ནི་སྔ་ལྟས་ངན་པ་ཞིག་ཡིན་པ་དང་།དེས་རྒྱ་ནག་ལ་གྲངས་ཉུང་མི་རིགས་དང་འགྲོ་བ་མིའི་ཐོབ་ཐང་རྩོད་མཁན་རྣམས་ལ་སྔར་ལས་ལྷག་པའི་དམ་དྲགས་བྱ་ཆེད་གོ་སྐབས་འཕར་མ་ཞིག་སྤྲད་པ་དང་།རྒྱ་ནག་གི་བཙན་གནོན་འོག་ནས་ཕྱི་རྒྱལ་ཡུལ་གྲུ་ཁག་ལ་བྲོས་བྱོལ་དུ་ཕྱིན་པའི་བཙན་བྱོལ་པ་རྣམས་འཛིན་བཟུང་དང་ཕྱིར་སློག་བྱ་རྒྱུར་ལས་སླ་པོ་ཆགས་ཡོད་པར་ངོས་འཛིན་བྱེད་ཀྱི་ཡོད།ཡང་ཉམས་ཞིབ་པ་འགའ་ཞིག་གིས་དེང་གི་འཆར་རྒྱ་ནག་ནི་དམག་དོན་དང་དཔལ་འབྱོར་དེ་བཞིན་སྲིད་དོན་སོགས་གང་གི་ཐད་ནས་བརྗོད་ཀྱང་འཛམ་གླིང་ནང་ཆེས་སྟོབས་ཤུགས་ཆེ་བའི་རྒྱལ་ཁབ་ཅིག་ཏུ་འགྱུར་བཞིན་ཡོད་སྟབས།དེས་རྒྱ་ནག་ལ་འཛམ་གླིང་སྡིངས་ཆའི་སྟེང་མཚན་སྙན་གསར་པ་ཞིག་བསྐྲུན་རྒྱུའི་གོ་སྐབས་སྤྲད་ཡོད་པ་དང་།རྒྱལ་སྤྱིའི་ནང་སྟོབས་ཆེན་རྒྱལ་ཁབ་གསར་པ་ཞིག་ཡིན་པའི་དབང་གིས་སྐོར་སྲུང་ལྷན་ཁང་གི་འགོ་འཛིན་ལྟ་བུར་རྒྱ་མི་ཞིག་སླེབས་པ་དེས་རྒྱ་ནག་ལ་རྒྱལ་སྤྱིའི་ཐོག་བཟང་ཕྱོགས་ཀྱི་འགན་འཁུར་བྱ་རྒྱུའི་འོས་འགན་གསར་པ་ཞིག་སྤྲད་པར་ངོས་འཛིན་བྱེད་ཆོག་པ་རེད་ཅེས་ཀྱང་བརྗོད་ཡོད།གང་ལྟར་གོ་གནས་དེ་ནི་རྒྱ་ནག་ལ་མཚོན་ན་གཡང་ཊིའི་སྒང་ལ་དཀར་རྒྱན་ཟེར་བ་བཞིན་ཆགས་ཡོད་སྟབས།སྲིད་འཛིན་ཞི་ཡིས་དགའ་བསུའི་གཏམ་བཤད་སྤེལ་བའི་ནང་དེ་ནི་རྒྱ་ནག་གི་གཟི་བརྗིད་དང་སྤོབས་པ་ཞིག་ཡིན་པ་དང།དེས་རྒྱ་ནག་ནི་རྒྱལ་སྤྱིའི་ཁྲིམས་དང་བདེ་འཇགས་ལ་བརྩི་བཀུར་ཞུ་མཁན་ཞིག་ཡིན་པ་མཚོན་ཡོད་པས།ཕྱིས་འབྱུང་དེའི་ཐད་ལེགས་སྐྱེས་གང་མང་འབུལ་རྒྱུ་ཡིན་ཞེས་བསྒྲགས་གཏམ་སྤེལ།